  Анжелика Тихонова корреспондент Глазкарысь Яна Зыкина калык лулчеберетъя «Наследники традиций» огъяросси нылпи фестивальлэн финалаз потӥз. Со сярысь элькунысь дышетонъя но тодосъя министерстволэн пресс-службаез ивортӥз. Фестивальлэн финалаз сюрон понна улосвыл люкетъёсын вормем 10-17 аресъем 1 сюрс 510 пиналъёс нюръяськизы. Киужъёссэс искусство, лулчеберет, дышетон удысын тодмо ужасьёс дунъязы. Йылпумъян 8-11 пӧсьтолэзе Вологда улосвылысь Россилэн Героезлэсь Ю. Л. Воробьёвлэсь нимзэ нуллӥсь «Корабелы Прионежья» кадет школаын ортчоз. Яна Зыкина чеберлыко киужъёсъя «Рукотворные чудеса» элькун адӟытонын (конкурсын) одӥгез вормись луэ. Со ньыль ар ӵоже Глазкарысь нылпиослы но быдэ вуымтэослы центрысь «Вдохновение» образцовой коллективе ветлэ. Кивалтӥсьёсыз Ольга Филиппова но Ольга Мальчикова луо. Соос нылаш котьма уж борды мыло-кыдо, малпаськыса басьтӥське но ваньзэ йылаз-пумаз вуттыны тырше шуыса пусъё Финалэ пыриськисьёслэсь ужъёссэс  поттозы.  Ватсалом, 2021-тӥ арын «Наследники традиций» фестиваль куатетӥзэ ортче. Удмуртия отчы 2019-тӥ арысен пыриське. Соку Глазкарысь Владимир Кононов «Декоративно-прикладное творчество» ӧрын нырысетӥ инты басьтӥз. Нош 2020-тӥ арын Глазкарысь но Уваысь дышетскисьёс висъяськизы.   Тегъёс: Дышетон нылпиос Удмуртия фестиваль Глазкар киуж  